**Walter Winchell**, nado en Nova York o 7 de abril de 1897 e finado nos Ánxeles o 20 de febreiro de 1972, foi un xornalista estadounidense, considerado o inventor da columna de sociedade actual.

Traxectoria
-----------

Winchell naceu en Nova York, fillo de Jennie (Bakst) e o vendedor Jacob Winchell, inmigrantes xudeus rusos. Na súa mocidade actuou en varias compañías de vodevil e espectáculos.

Comezou a súa carreira no xornalismo na década de 1920, tras publicar varias informacións de rumores relacionadas coas xiras dos grupos de espectáculos. En 1924 foi contratado por *New York Evening Graphic* como columnista da sección de sociedade e cronista de sucesos. Cinco anos despois pasou a formar parte do cadro de *New York Daily Mirror*, propiedade de William Randolph Hearst, e a súa columna comezou a distribuirse a outros xornais de todo o país pertencentes a King Features.

Debutou na radio en maio de 1930, contratado por *Blue Network* (propiedade de NBC ata 1943, e posteriormente de ABC) para narrar novas de sociedade e espectáculos, dentro dun espazo patrocinado pola empresa Lucky Strike. Grazas ao seu estilo para contar as historias e as súas exclusivas, Winchell logrou un espazo propio nesa cadea e pasou a ser un dos reclamos para as vendas dos diarios de Hearst. Mantendo o mesmo estilo, introduciu novas de política para ser un dos primeiros que atacou directamente a Adolf Hitler e os partidos estadounidenses de ultradereita. Coa entrada dos Estados Unidos na segunda guerra mundial, as súas columnas pasaron a estar dominadas por ese tema.

Walter Winchell tivo unha evolución política: aínda que na década de 1930 defendeu ideas consideradas como de esquerda e apoiou o presidente Franklin D. Roosevelt, ao rematar a guerra pasou a ter unha ideoloxía conservadora e antisoviética, chegando a apoiar teses como as de McCarthy na súa columna e no seu programa. O programa de radio pasou a ser retransmitido de forma simultánea para televisión en 1955 por ABC, mais a perda de espectadores provocou que o espazo televisivo fose cancelado. A súa fama comezou a caer e pasou a realizar outros traballos como a narración da serie *The Untouchables* ou un espazo de variedades, e finalmente acabou por caer no esquecemento como xornalista. En 1957 deixou a radio e en 1963 desvinculouse definitivamente da empresa Hearst.

O suicidio do seu fillo en 1968 levouno a anunciar a súa retirada definitiva dos medios de comunicación. En 1972, faleceu nos Ánxeles vítima dun cancro de próstata. Está enterrado no Greenwood/Memory Lawn Mortuary & Cemetery de Phoenix.

Estilo
------

Winchell marcou unha tendencia á hora de revelar segredos dos famosos e diversos espectáculos, e o seu estilo foi continuado por outros xornalistas como Ed Sullivan e Louella Parsons. O seu estilo é coñecido nos Estados Unidos como *gossip column* (literalmente, "columna de rumores"), e estaba baseado en frases curtas cheas de linguaxe coloquial e evasivas para eludir a desaprobación dos editores, escribendo para todo tipo de lectores. No seu programa de radio narraba as novas de xeito rápido e valéndose dun telégrafo, que facía sonar para crear unha sensación de urxencia. Dada a súa influencia no público, os comentarios de Winchell podían afectar a carreira profesional dun artista ou mesmo de políticos e xornalistas, especialmente despois da segunda guerra mundial.

Notas
-----

1. 1 2  Leonard, Thomas C. (xaneiro de 1999). *Winchell, Walter*. *American National Biography Online*. ISBN 9780198606697. doi:10.1093/anb/9780198606697.article.1602802. Arquivado dende o orixinal o 11 de decembro de 2018. Consultado o 11 de marzo de 2018.
2. ↑  Gardner, Ralph D. (2001). "The Age of Winchell". Consultado o 19 de febreiro de 2015.
3. ↑  [archives.nypl.org/the/21480 Walter Winchell papers, 1920-1967], New York Public Library for the Performing Arts
4. ↑  Dunning, John (1998). *On the Air: The Encyclopedia of Old-Time Radio* (Revised ed.). Nova York: Oxford University Press. pp. 708–710. ISBN 978-0-19-507678-3. Consultado o 9 de setembro de 2019.
5. ↑  "Mrs. Winchell's Little Boy". *TIME Magazine*. 26 de marzo de 1972. Arquivado dende o orixinal o 04 de febreiro de 2013. Consultado o 17 de outubro de 2011.

Véxase tamén
------------

|  |  |
| --- | --- |
|  | A Galipedia ten un portal sobre: ***Estados Unidos de América*** |

### Bibliografía

* Brooks, Tim e Marsh, Earle, *The Complete Directory to Prime Time Network and Cable TV Shows*.
* Dunning, John (7 de maio de 1998). *On the Air: The Encyclopedia of Old-Time Radio* (1st ed.). New York: Oxford University Press. ISBN 0195076788.
* Gabler, Neal (1995). *Winchell: Gossip, Power, and the Culture of Celebrity*. Vintage. ISBN 0679764399.
* Klurfeld, Herman (1976). *Walter Winchell: His Life and Times*. Praeger. ISBN 0275337200.
* Mosedale, John (1981). *The Men Who Invented Broadway: Damon Runyon, Walter Winchell & Their World*. Nova York: Richard Marek Publishers. ISBN 0399900853.

### Ligazóns externas

* Walter Winchell papers, 1920–1967, held by the Billy Rose Theatre Division, New York Public Library for the Performing Arts
* A remembrance by a contemporary
* Dick Cavett remembers an evening with WW
* FBI file on Walter Winchell[*Ligazón morta*]

|  |  |
| --- | --- |
| Control de autoridades | 
* Wd: Q3097952
* WorldCat
* VIAF: 52497127
* Allmovie: p76855
* BNE: XX5717131
* BNF: 17097737z
* DeutscheBio: 119350963
* Discogs: 1909045
* EBID: ID
* FAST: 57369
* GND: 119350963
* IMDb: nm0934595
* ISNI: 0000000066775715
* LCCN: n80086237
* MusicBrainz: ID
* Munzinger: 00000005539
* NLA: 64451601
* NNDB: 000023852
* NTA: 081595697
* OL: OL2003725A
* openMLOL: 379518
* SNAC: w67p9g6s
* TMDb: 167927
* TVcom: walter-winchell
* WikiTree: Winchel-60

 |